**Područje rada**: Graditeljstvo, geodezija i građevinski materijali

**Zanimanje:** Fasader

**Godina trajanja:** 3 godine

**Što rade fasaderi?**

Fasaderi su građevinski majstori koji obavljaju poslove postavljanja i obnavljanja fasada na različitim građevinskim objektima. Fasade su vanjska “lica” stambenih kuća i zgrada. One tim objektima daju lijep izgled, štite zidove od štetnih vremenskih utjecaja, a osim toga služe i kao toplinska izolacija.

**Što se uči i radi u ovome programu?**

Program za obrazovanje fasadera traje tri godine, a glavni ciljevi su mu:

* stjecanje znanja, vještina, umijeća i navika koje će omogućiti učeniku da nakon završetka školovanja, uz minimalno vrijeme uvođenja u rad, obavlja poslove i zadatke iz djelokruga svog zanimanja
* uključivanje u obrtničku izradu fasaderskih radova, ali i u industrijsku, serijsku proizvodnju na složenim gradilištima
* stjecanje osnovnoga profesionalnog obrazovanja temeljem kojeg je moguće daljnje obrazovanje i usavršavanje u struci

Polaznici ovoga programa će uz općeobrazovne predmete kao što su hrvatski jezik, matematika, povijest i politika i gospodarstvo polagati strukovne predmete te će obavljati vježbe i stručnu praksu. Vježbe se odrađuju u dobro opremljenom školskom objektu „Akademija“ koja je udaljena 2 km od škole. Osim navedenog, učenicima se omogućuje izborna nastava kako bi upotpunili svoje znanje, a široki niz izvannastavnih i izvanškolskih aktivnosti im pruža mogućnost da otkrivaju i njeguju vlastite interese.

**Što slijedi po završetku programa?**

Nakon završenog školovanja i tri godine radnog iskustva u zanimanju može se polagati majstorski ispit, čime se stječe zvanje majstor-fasader (Zakon o obrtu). Učenici sa završenim obrazovanjem za obrtnička zanimanja mogu pod određenim uvjetima nastaviti školovanje u tehničkoj školi ili veleučilištu.

**Koji su uvjeti za obavljanje posla fasadera?**

Za zanimanje fasadera potrebna je čvrsta tjelesna građa, opća spretnost i gipkost, osobito spretnost i pokretljivost ruku i nogu. Dobar fasader mora imati smisao za lijepo, sposobnost finoga razlikovanje boja i sposobnost prostornoga predočivanja. Zapreke bavljenju ovim zanimanjem jesu teža oštećenja vida, deformiteti udova, izrazitija emocionalna nestabilnost te sklonost nesvjesticama.

**Nastavni program**

U nastavku teksta slijedi popis nastavnih predmeta koje će učenik slušati i polagati kroz trogodišnje školovanje.

|  |  |  |
| --- | --- | --- |
| R. BR. | NASTAVNI PREDMET | RAZRED |
| I | II | III |
| SATI TJEDNO |
| 1. | Hrvatski jezik | 3 | 3 | 3 |
| 2. | Strani jezik | 2 | 2 | 2 |
| 3. | Povijest | 2 | - | - |
| 4.  | Etika / vjeronauk | 1 | 1 | 1 |
| 5. | Tjelesna i zdrav. kultura | 2 | 2 | 2 |
| 6.  | Politika i gospodarstvo | - | 2 | - |
| 7. | Matematika u struci | 2 | 2 | 2 |
| 8. | Građevne konstrukcije | 2,5 | 2 |  |
| 9. | Osnove obojenja i izvedbe završno dekorativnih slojeva | - | - | 2 |
| 10. | Poznavanje nacrta | - | 2 | - |
| 11. | Otpornost građevina | - | - | 2 |
| 12. | Organizacija građenja | - | - | 2 |
| 13. | Osnove računalstva | 1,5 | - | - |
| IZBORNI NASTAVNI PREDMET |
| 14. | Tjelesna i zdrav. kultura | 1 | 1 | 1 |
| 15. | Matematika u struci | 1 | 1 | 1 |
| 16. | Kultura stanovanja | 1 | 1 | 1 |
| 17. | Tehnologija građenja | 1 | 1 | 1 |
| PRAKTIČNI DIO (sati godišnje) |
| 18. | Tehnologija struke | 70 | - | - |
| 19. | Tehnologija fasaderskih radova | - | 70 | 64 |
| 20. | Tehnološke vježbe | - | - | 128 |
| 21. | Praktična nastava | 830 | 830 | 608 |